Moţiunea simplă împotriva ministrului Agriculturii, Florin Barbu, intitulată "Odele pentru Ceauşescu nu salvează agricultura românească", este dezbătută la Camera Deputaților, luni, urmând ca votul să fie dat marți, tot în plen.
Ministrul Barbu a declarat: "Nu sunt nostalgic după Nicolae Ceauşescu, pentru că aveam 10 ani la Revoluţie. Bineînţeles a fost o glumă, o ironie şi întotdeauna eu am considerat, dar din păcate se pare că useriştii nu înţeleg, că numai oamenii inteligenţi ştiu de glumă".
Întrebat dacă îşi menţine declaraţia că stuful este aurul negru, Barbu a răspuns: "Tot ceea ce este verde în România este aurul verde".
"Am spus-o: cine nu a înţeles acea glumă şi ironie, îmi asum acest lucru, să o ia ca pe o declaraţie neinspirată. Nu regret nimic în viaţa mea", a adăugat ministrul.
Deputatul USR Daniel Blaga a citit textul moţiunii în care USR îi cere premierului Marcel Ciolacu să îl demită pe ministrul Agriculturii:
"Florin Barbu ar trebui să lase această funcţie pentru cineva mai priceput şi mai puţin nostalgic după comunism. El raportează cifre prea 'măsluite' şi tânjeşte după Epoca de Aur. Semnatarii acestei moţiuni îl îndeamnă pe prim-ministrul Marcel Ciolacu să îl demită pe ministrul Agriculturii şi, astfel, să le facă o bucurie fermierilor înainte de sărbătorile de Paşte".